তত্ত্বাবধায়ক সরকার ব্যবস্থা বাতিল, দ্রব্যমূল্যের ঊর্ধ্বগতি, বিরোধী নেতৃবৃন্দের ওপর নিপীড়ন-নির্যাতন, হামলা-মামলা, সংবিধান থেকে আল্লাহর ওপর পূর্ণ আস্থা ও বিশ্বাসের বিলুপ্তি, বর্তমান আওয়ামী নেতৃত্বাধীন মহাজোট সরকারের দেশ পরিচালনায় সর্বক্ষেত্রে ব্যর্থতা, গ্রেনেড হামলা মামলায় জামায়াত  সেক্রেটারি জেনারেল আলী আহসান মুহাম্মদ মুজাহিদসহ নেতৃবৃন্দকে জড়ানোর প্রতিবাদ ও অন্যায়ভাবে আটক জামায়াতে ইসলামীর আমীর মাওলানা মতিউর রহমান নিজামীসহ নেতৃবৃন্দের অবিলম্বে মুক্তির দাবিতে এবং আজ ও আগামীকাল দেশব্যাপী ৪৮ ঘণ্টার হরতালের সমর্থনে গতকাল জামায়াতে ইসলামী সারাদেশে বিক্ষোভ মিছিল ও সমাবেশ করে।  চট্টগ্রাম: বাংলাদেশ জামায়াতে ইসলামীর কেন্দ্রীয় কর্মপরিষদ সদস্য ও চট্টগ্রাম মহানগরী আমীর মাওলানা মুহাম্মদ শামসুল ইসলাম এমপি বলেছেন, সংবিধান সংশোধনের নামে আল্লাহর ওপর আস্থা ও বিশ্বাস বাদ দিয়ে ধর্মনিরপেক্ষতা ও সমাজতন্ত্র চালু এদেশের জনগণ মেনে নেবে না। আওয়ামী লীগ জনসমর্থন হারিয়ে দেশ পরিচালনায় ব্যর্থ হয়ে তত্ত্বাবধায়ক সরকার ব্যবস্থা বাতিল করে আওয়ামী লীগের দলীয় সরকারের অধীনে জনগণবিহীন নির্বাচন ব্যবস্থা চালু করে জনগণের ভোটাধিকার হরণ করে ক্ষমতায় টিকে থাকতে চায়। তিনি বলেন, ব্যর্থ সরকারের বিরুদ্ধে জনমত গড়ার অপরাধে তথাকথিত যুদ্ধাপরাধ বিচারের নামে জামায়াত আমীর ও সাবেক মন্ত্রী মাওলানা মতিউর রহমান নিজামী, মওলানা দেলাওয়ার হোসাইন সাঈদী, সেক্রেটারি জেনারেল ও সাবেক মন্ত্রী আলী আহসান মোহাম্মদ মুজাহিদসহ শীর্ষ নেতৃবৃন্দকে বিনা অপরাধে কারাগারে আটক রেখেছে। তিনি অবিলম্বে জামায়াত নেতৃবৃন্দসহ সকল রাজবন্দির নি:শর্ত মুক্তির দাবি জানান।  আওয়ামী লীগ সংবিধান সংশোধনের নামে সংবিধান থেকে আল্লাহর ওপর আস্থা ও বিশ্বাস তুলে দেয়া, তত্ত্বাবধায়ক সরকার ব্যবস্থা বাতিল করে জনগণের ভোটাধিকার হরণের প্রতিবাদে ৬-৭ জুলাই ৪৮ ঘন্টা হরতাল সফল করার লক্ষে জামায়াতে ইসলামী চট্টগ্রাম মহানগর শাখা আয়োজিত এক বিক্ষোভ সমাবেশে সভাপতির বক্তব্যে তিনি উপরোক্ত কথা বলেন।  রিয়াজউদ্দিন বাজারে অনুষ্ঠিত সমাবেশে অন্যান্যের মধ্যে বক্তব্য  রাখেন নগর জামায়াতের নায়েবে আমীর অধ্যাপক আহছানুল্লাহ, নগর সেক্রেটারি মুহাম্মদ নজরুল ইসলাম, সাবেক এমপি আলহাজ্ব শাহজাহান চৌধুরী, নগর এসিস্টেন্ট সেক্রেটারি অধ্যক্ষ মুহাম্মদ নুরুল আমিন ও অধ্যক্ষ মাওলানা খাইরুল বাশার, নগর প্রচার সম্পাদক মুহাম্মদ উল্লাহ, কর্মপরিষদ সদস্য মুহাম্মদ ছিদ্দিকুর রহমান, নগর উত্তর শিবির সভাপতি মুহাম্মদ ইসমাইল, সেক্রেটারি মসরুর হোসাইন, থানা আমীর আবুল কাসেম, ফারুকে আজম, জামায়াত নেতা ফয়সাল মুহাম্মদ ইউনুছ প্রমুখ।  গাজীপুর: গাজীপুরে হরতালের সমর্থনে বিএনপি ও জামায়াতের যৌথ উদ্যোগে মঙ্গলবার দুপুরে চান্দনা চৌরাস্থা এলাকায় বিক্ষোভ মিছিল ও সমাবেশ অনুষ্ঠিত হয়েছে। গাজীপুর সদর উপজেলা বাসন ইউনিয়ন বিএনপির সভাপতি মোঃ হযরত আলীর সভাপতিত্বে মিছিল শেষে অনুষ্ঠিত সমাবেশে বক্তব্য রাখেন গাজীপুর সদর উপজেলা জামায়াতের আমীর মোঃ হোসেন আলী, বিএনপি নেতা মোঃ বসির আহমেদ বাচ্চু, মনিরুল ইসলাম, আতাউর রহমান, সওকত বাবু, জামায়াত নেতা মোঃ নজরুল ইসলাম, মোঃ নূরুল ইসলাম, ডাঃ রফিকুল আলম প্রমুখ। এর আগে বিএনপি ও জামায়াত নেতাকর্মীদের স্বতস্ফূর্ত অংশগ্রহণে একটি বিক্ষোভ মিছিল চান্দনা চৌরাস্থা এলাকায় বিভিন্ন সড়ক প্রদক্ষিণ করে। এদিকে গাজীপুর জেলা শহরে বিএনপি নেতা হান্নান মিয়া হান্নুর নেতৃত্বে একই সময়ে হরতালের সমর্থনে একটি বিক্ষোভ মিছিল অনুষ্ঠিত হয় এবং জিয়া পরিষদের উদ্যোগে জেলা বিএনপি কার্যালয়ে বিক্ষোভ সমাবেশ অনুষ্ঠিত হয়েছে।  পিরোজপুর: দুদিনের হরতালের সর্মথনে বাংলাদেশ জামায়াতে ইসলামী পিরোজপুর পৌর শাখার উদ্যোগে গতকাল মঙ্গলবার বিকেলে এক বিক্ষোভ মিছিল বের করে। মিছিলটি শহরের প্রধান প্রধান সড়ক প্রদক্ষিণ শেষে বিলাশ চত্বরে এক পথসভায় মিলিত হয়। এসময় পথসভায় অন্যান্যের মধ্যে বক্তব্য রাখেন জামায়াতের পিরোজপুর পৌর আমীর মাওলানা আব্দুর রব, শিবিরের জেলা সভাপতি মোঃ আব্দুর রাজ্জাক শেখ, ইউনুস আলী মঠবাড়িয়া, সোহরাব হোসেন, মাহাবুবুল আলম নাঈম। তারা বলেন, তত্ত্বাবধায়ক সরকার ছাড়া দেশে কোন নির্বাচন হবে না। তত্ত্বাবধায়ক সরকার ব্যবস্থা পুনর্বহাল না করলে তারা লাগাতর কর্মসূচি দিবেন। এরপর সন্ধ্যা ৬টায় পিরোপপুর জেলা ছাত্র শিবিরের সাবেক সভাপতি জহিরুদ্দিনকে পুলিশ গ্রেফতার করে সদর থানায় নিয়ে যায়।  মৌলভীবাজার: আওয়ামী দুঃশাসন থেকে দেশ ও জাতিকে উদ্ধার করতে সরকারের সকল বাধা, পুলিশ ও সন্ত্রাসী হামলা উপেক্ষা করে দেশপ্রেমিক ও ইসলামপ্রিয় সকল জনগণকে আগামী ৭ ও ৮ জুলাই সর্বাত্মক হরতাল পালন করার আহবান জানান জামায়াত নেতৃবৃন্দ। গতকাল জেলা কার্যালয়ে জেলা আমীর ও কেন্দ্রীয় মজলিসে শূরা সদস্য আব্দুল মান্নানের সভাপতিত্বে জেলা কর্মপরিষদের এক বিশেষ সভা অনুষ্ঠিত হয়। সভায় উপস্থিত ছিলেন জেলা সেক্রেটারি মোঃ শাহেদ আলী, জেলা প্রচার সেক্রেটারি মোঃ ইয়ামীর আলী, জেলা অফিস সেক্রেটারি মোঃ হাফিজুর রহমান, জেলা শ্রমিক কল্যাণ সভাপতি মোঃ সাইফুল ইসলাম, আদর্শ শিক্ষক পরিষদ জেলা সভাপতি অধ্যাপক শহীদুল ইসলাম প্রমূখ।   বিক্ষোভ মিছিল  :  গতকাল বাদ জোহর জেলা জামায়াতের উদ্যোগে শহরে হরতাল পালনের আহবান জানিয়ে এক বিক্ষোভ মিছিল অনুষ্ঠিত হয়। শহরের চৌমোহনা পয়েন্ট হতে বিক্ষোভ মিছিল শুরু হয়ে গুরুত্বপূর্ণ পয়েন্ট প্রদক্ষিণ শেষে পশ্চিম বাজারে গিয়ে সমাপ্তি ঘোষণা করা হয়। পৌরসভা শাখা আমীর মাওলানা হারুনুর রশীদ তালুকদারের সভাপতিত্বে মিছিল পরবর্তী সমাবেশে বক্তব্য রাখেন জেলা সেক্রেটারি মোঃ শাহেদ আলী, সদর উপজেলা আমীর মোঃ আলা উদ্দিন শাহ, পৌর সেক্রেটারি মাওলানা আহমেদ ফারুক, ছাত্রশিবির জেলা সভাপতি আজিম উদ্দিন প্রমূখ। সভায়  বক্তারা দেশবিরোধী সকল ষড়যন্ত্র মোকাবিলায় ৭ ও ৮ জুলাই হরতাল পালনের আহবান জানান।  সুনামগঞ্জ: সারাদেশে ৪৮ ঘণ্টা হরতাল বাস্তবায়ন করার লক্ষ্যে জেলা জামায়াত কার্যালয়ে জেলা আমীরের সভাপতিত্বে এক জরুরি দায়িত্বশীল সমাবেশ অনুষ্ঠিত হয়। সমাবেশে নেতৃবৃন্দ বলেন, বর্তমান সরকার দেশকে অনিশ্চিত ও নৈরাজ্যকর পরিস্থিতির দিকে ঠৈলে দিয়েছে। দেশবিরোধী সকল কর্মকান্ড থেকে বিরত থাকার জন্য নেতৃবৃন্দ সরকারকে আহবান জানান। শীর্ষনেতৃবৃন্দসহ সকল রাজবন্দীদের বৈঠকে মুক্তি দাবি করা হয়। নেতৃবৃন্দের মধ্যে উপস্থিত ছিলেন, জেলা সেক্রেটারি মাওলানা তোফায়েল আহমদ খান, জেলা সহকারি সেক্রেটারি মোহাম্মদ মোমতাজুল হাসান আবেদ, জেলা অর্থসম্পাদক মাওলানা আব্দুল মতিন, সদর উপজেলা আমীর মাওলানা আবু হানিফ নোমান, সদর উপজেলা সেক্রেটারি মাওলানা আনোয়ারা হোসেন, সুনামগঞ্জ পৌরসভার নায়েবে আমীর এডভোকেট মোঃ হেলাল উদ্দিন, সেক্রেটারি মোঃ আব্দুল আলী, জেলা শিবির সভাপতি মোঃ দেলোয়ার হোসেন, জেলা শিবির সেক্রেটারি জাকির হোসেন জুয়েল প্রমূখ।  সাভার: গতকাল মঙ্গলবার সাভারে জামায়াতের বিক্ষোভ মিছিল অনুষ্ঠিত হয়। জামায়াতসহ চারদলীয় জোট কর্তৃক ঘোষিত বুধবার সকল ৬টা থেকে শুক্রবার সকাল ৬টা পর্যন্ত হরতালের সমর্থনে এই বিক্ষোভ মিছিল অনুষ্ঠিত হয়। মিছিলে নেতৃত্ব দেন জেলা আমীর অধ্যক্ষ মাওলানা আমীর হোসাইন, জেলা সেক্রেটারি এখলাস উদ্দিন খান, জেলা বায়তুলমাল সম্পাদক ফারুক চৌধুরী, জামায়াত নেতা ইঞ্জিনিয়ার ফারুক আহমদ প্রমূখ। মিছিল ঢাকা-আরিচা সড়কের চৌরঙ্গি সুপার মার্কেটের সামনে থেকে শুরু হয়ে রানা প্লাজার সামনে এসে সমাবেশে মিলিত হয়। সমাবেশে জেলা সেক্রেটারি এখলাস উদ্দিন খান বক্তব্য রাখেন।  ময়মনসিংহ: গতকাল মঙ্গলবার বাংলাদেশ জামায়াতে ইসলামীর ডাকে তত্ত্বাবধায়ক সরকার পদ্ধতি বাতিল, সংবিধান থেকে আল্লাহর ওপর পূর্ণ আস্থা ও বিশ্বাস বাতিল, আমীরে জামায়াত মাওলানা মতিউর রহমান নিজামীকে দশ ট্রাক অস্ত্র মামলায় ষড়যন্ত্রমূলকভাবে জড়ানোর প্রতিবাদে দেশব্যাপী টানা ৪৮ ঘণ্টা হরতাল পালনের সমর্থনে এক বিশাল মিছিল অনুষ্ঠিত হয়। বাংলাদেশ জামায়াতে ইসলামী ময়মনসিংহ জেলা আমীর অধ্যাপক জসীম উদ্দিন, জেলা সেক্রেটারি মোঃ আব্দুল করিম ও শহর আমীর মাওলানা মোজাম্মেল হক আকন্দের নেতৃত্বে বিকেলে শহরের কৃষ্ণচূড়া চত্বর থেকে মিছিলটি শুরু হয়ে বিভিন্ন সড়ক প্রদক্ষিণ করে গাঙ্গিনারপার মোড়ে শেষ হয়। মিছিল শেষে এক সংক্ষিপ্ত সমাবেশে জামায়াত নেতৃবৃন্দ দেশব্যাপী টানা ৪৮ ঘণ্টা হরতাল সফল করার জন্যে দেশবাসীকে আহবান জানান। নেতৃবৃন্দ বলেন, জনগণের মতামতের বিপরীতে কোন বিষয় সংবিধানে যুক্ত করে দেয়ার চেষ্টা করা হলে দেশবাসী তা মানবে না। দেশে আজ গণআন্দোলন শুরু হয়েছে। এ সরকারের পতন অনিবার্য। সমাবেশে নেতৃবৃন্দ জামায়াতের গ্রেফতারকৃত নেতৃবৃন্দের নিঃশর্ত মুক্তি দাবি করেন।  যশোর সংবাদদাতা : পঞ্চদশ সংবিধান সংশোধনী বাতিলের দাবি, কেয়ারটেকার সরকার পদ্ধতি বাতিলের প্রতিবাদে এবং আমীরে জামায়াতসহ সকল নেতৃবৃন্দের মুক্তির দাবিতে আজ বুধবার এবং  আগামীকাল বৃহস্পতিবার হরতাল সফল করার লক্ষ্যে যশোর শহরের বিভিন্ন স্থানে লিফলেট বিলি করা হয়।  লিফলেট বিলিতে নেতৃবৃন্দের যশোর জেলা জামায়াতের আমীর মাওলানা আজীজুর রহমান ও সেক্রেটারি মাস্টার নূরুন নবী, শহর সেক্রেটারি নূর আলা আল মামুন প্রমুখ।  নোয়াখালী: ৬ ও ৭ জুলাই বিভিন্ন দাবিতে দেশব্যাপী হরতাল সফল করার জন্য নোয়াখালীতে জামায়াতে ইসলামী বিক্ষোভ মিছিল করে। নোয়াখালী পৌর বাজার থেকে বিএনপি ও জামায়াতের মিছিল শুরু হয়ে প্রধান সড়ক প্রদক্ষিণ শেষে পৌরসভার সামনে এসে সমাবেশের মাধ্যমে শেষ হয়। পৌরসভার সামনে জামায়াত একত্রে সংক্ষিপ্ত সমাবেশ করে। সমাবেশে বক্তব্য রাখেন নোয়াখালী শহর জামায়াতে ইসলামীর আমীর হাফেজ আবদুল্যাহ প্রমুখ। এছাড়া শহরে বিএনপিও হরতাল সফল করার জন্য বিক্ষোভ মিছিল ও সমাবেশ করে।  কুমিল্লা: আল্লার ওপর পূর্ণ আস্থা ও বিশ্বাস এবং তত্ত্বাবধায়ক সরকার সংবিধান থেকে বিলোপ করার প্রতিবাদে দেশব্যাপী আহূত ৪৮ ঘণ্টার হরতালের সমর্থনে কুমিল্লা শহর জামায়াতে ইসলামীর উদ্যোগে গতকাল সকাল ১০টায় বিরাট মিছিল শহরের প্রধান প্রধান সড়ক প্রদক্ষিণ করে। কান্দিরপাড় থেকে মিছিল টমছমব্রীজ পর্যন্ত গিয়ে সমাপ্ত হয়। মিছিলে নেতৃত্বদেন নায়েবে আমীর মাস্টার আমিনুল হক, শহর সেক্রেটারি মোছলেহ উদ্দিন, দক্ষিণ পৌরসভা আমীর সৈয়দ মোতাহের আলী দিলাল, উত্তরের আমীর মোশারফ হোসেন, শ্রমিক কল্যাণ শহর সভাপতি মুজিবুর রহমান ভূঁইয়া, সানাউল্লাহ মজুমদার, মাহবুবুর রহমান প্রমুখ। অন্যদিকে কুমিল্লা দক্ষিণ জেলা বিএনপির উদ্যোগে হরতাল সমর্থনে মিছিল বের করে।  সাঁথিয়া (পাবনা): জামায়াতে ইসলামী সাঁথিয়া শাখার উদ্যোগে গতকাল বিকেলে এক বিক্ষোভ মিছিল অনুষ্ঠিত হয়। উপজেলা জামায়াতের আমীর অধ্যক্ষ মোহাম্মদ আলীর নেতৃত্বে মিছিলটি ফকিরপাড়া, পিঁপুলিয়া প্রধান প্রধান রাস্তা প্রদক্ষিণ করেন। এ সময় মিছিলে উপস্থিত ছিলেন উপজেলা জামায়াতের সেক্রেটারী অধ্যাপক আকমল হোসেন, পৌর জামায়াতের আমীর মাওলা আব্দুল কদ্দুস, সেক্রেটারী কামরুজ্জামান বকুল, মহিলা ডিগ্রী কলেজের উপাধক্ষ্য শফিকুল ইসলাম, শ্রমিক কল্যাণ ফেডারেশন সাঁথিয়া পৌর শাখার সভাপতি টিপু সুলতান প্রমুখ। সাঁথিয়া উপজেলা সদরের প্রধান প্রধান স্থানে অসংখ্য পুলিশ মোতায়ন থাকায় মিছিলটি সদরের প্রধান প্রধান সড়ক প্রদক্ষিণ করা সম্ভব হয়নি।  পটুয়াখালী: ৬ ও ৭ জুলাইর হরতালের সমর্থনে পটুয়াখালীতে আলাদা মিছিল করেছে জামায়াত ও ছাত্রদল। মঙ্গলবার বিকেলে পৌর জামায়াতের উদ্যোগে শহরের চৌরাস্তা থেকে একটি মিছিল শুরু হয়ে কিছু দূর গেলে পুলিশ ধাওয়া দিয়ে মিছিলকারীদের ছত্রভঙ্গ করে দেয়।  এর আগে শহরের কলেজ রোড থেকে হরতালের সমর্থনে ও ছাত্রদলের কেন্দ্রীয় সভাপতিকে গ্রেফতারের প্রতিবাদে ছাত্রদল একটি মিছিল বের করে। মিছিলটি ২নং বাধঘাট এলাকায় গিয়ে শেষ হয়। এছাড়া শ্রমিকদলও হরতালের সমর্থনে শহরে মিছিল করেছে।  উল্লাপাড়া (সিরাজগঞ্জ: তত্তা্বধায়ক সরকার বাতিল ও ২১ শে আগস্ট গ্রেনেড হামলা মামলায় মুজাহিদ ও তারেক জিয়ার বিরুদ্ধে গ্রফতারি পরোয়ানা জারির প্রতিবাদে চারদলীয় জোটের ডাকা বুধ ও বৃহস্পতিবার ৪৮ ঘণ্টা হরতালের সমর্থনে গতকাল উল্লাপাড়ায় জামায়াতে ইসলামী এক বিক্ষোভ মিছিল বের করে।মিছিলটি পৌর শহরের পুরোনো বাসস্টান্ড হয়ে টিনপট্টি দিয়ে যাওয়ার সময় পুলিশের বাধার সম্মুখীন হয়ে ছত্রভঙ্গ হয়ে যায়।পুলিশ চারদলের নেতাকর্মীদের বাড়ি পর্যন্ত তল্লাশী করে এবং উল্লাপাড়া দুর্গানগর শাখার বিএনপির সভাপতি আব্দুর রাজ্জাককে গ্রেফতার করে। উল্লাপাড়া জামায়াত ইসলামের আমীর মাওলানা শাহজাহান আলী জনগণের গণতান্ত্রিক অধিকারের উপর বর্তমান সরকারের সৈরাচারী আচরণের তীব্র নিন্দা জানান। তিনি পুলিশের হাতে আটক সিরাজগঞ্জ জেলা আমীর এ্যাডভোকেট লতিফের মুক্তি দাবী করেন।  ব্রাহ্মণবাড়িয়া : তত্ত্বাবধায়ক সরকার ব্যবস্থা বাতিল, দলীয়করণ জিনিসপত্রের মূল্যবৃদ্ধির ও বিরোধীদলীয় নেতাকর্মীদের হয়রানী বন্ধের দাবীতে বিএনপি ও জামায়াতসহ সমমনা দলের আহবানে বুধ ও বৃহস্পতিবার ৪৮ ঘণ্টা হরতালের সমর্থনে গতকাল মঙ্গলবার ৫ জুলাই ব্রাহ্মণবাড়িয়া জেলা বিএনপি অঙ্গ ও সহযোগী সংগঠনের উদ্যোগে বিকেলে জেলা শহরে বিশাল মিছিল বের হয়। কলেজ রেল গেইট থেকে মিছিল বের হয়ে শহরের প্রধান প্রধান সড়ক প্রদক্ষিণ শেষে সদর হাসপাতাল রোডের পাশে প্রেসক্লাবের সামনে এক সভায় মিলিত হয়।  জেলা বিএনপির সিনিয়র সহসভাপতি সাবেক পৌর মেয়র হাফিজুর রহমান মোল্লা কচির সভাপতিত্বে সভায় বক্তব্য রাখেন দলের সাধারণ সম্পাদক মোঃ জহিরুল হক খোকন, এডভোকেট গোলাম সারওয়ার খোকন, এড. আনিছুর রহমান মজুদ, এডভোকেট শফিকুল ইসলাম, সিরাজুল ইসলাম, নজির উদ্দিন আহমদ, মোঃ আজিম, হবজুল বারী, বাহার চৌধুরী প্রমুখ।